**ΝΟΕΜΒΡΙΟΣ 25!!**

**ΜΝΗΜΗ ΚΑΙ ΤΟΥ ΑΓΙΟΥ ΕΝΔΟΞΟΥ ΜΕΓΑΛΟΜΑΡΤΥΡΟΣ ΜΕΡΚΟΥΡΙΟΥ**

**[](http://4.bp.blogspot.com/-mcBXmYrChaY/UKueQpkbzPI/AAAAAAAALFM/oAAUnMwFBQA/s1600/25.+%CE%9C%CE%95%CE%A1%CE%9A%CE%9F%CE%A5%CE%A1%CE%99%CE%9F%CE%A3+%CE%9C%CE%91%CE%A1%CE%A4%CE%A5%CE%A3+(4).jpg)**

**ΑΚΟΛΟΥΘΙΑ**

**ΜΙΚΡΟΣ ΕΣΠΕΡΙΝΟΣ**

Ιστώμεν στίχους δ’ , και ψάλλομεν τα παρόντα Στιχηρά Προσόμοια.

**Ήχος πλ. Δ’ . Ω του παραδόξου θαύματος.**

Μάρτυς Μερκούριε ένδοξε, δια Χριστόν τον Θεόν, πολυώδυνα βάσανα, και κακώσεις σώματος, υπομείνας στερρότατα, τον σον αγώνα χαίρων διήνυσας, και των στεφάνων, της δόξης έτυχες, πάσιν αιτούμενος, ιλασμόν και έλεος τοις ευσεβώς, πίστει εορτάζουσι, την θείαν μνήμην σου.

Μάρτυς Μερκούριε πάνσοφε, θεία αγάπη το πυρ, τω αγίω σου σώματι, δροσισμώ του Πνεύματος, Αθλητά εκαρτέρησας, εντεύθεν ώφθης λαμπάς πολύφωτος, πιμπρώσα πάσαν, πλάνης πολύθεον, όθεν την μνήμην σου, την αγίαν σήμερον χρεωστικώς, πάντες εορτάζομεν, σε μακαρίζοντες.

Μάρτυς Αθλητά Μερκούριε, των αγαθών την πηγήν, τον Δεσπότην της κτίσεως, αγαπήσας έσπευσας, του πιείν το ποτήριον, του μαρτυρίου επικαλούμενος, εν παρρησία, Αυτού το όνομα, ω της ανδρείας σου, ω της καρτερίας σου δι’ ης τυχείν, δόξης και λαμπρότητος, σαφώς ηξίωσαι.

Μάρτυς θεόφρον Μερκούριε, εθελουσίω σφαγή, εαυτόν συ παρέδωκας, και πιστών τας χορείας, αίματι καθηγίασας, και την υφήλιον κατελάμπρυνας, σω μαρτυρίω και

νυν ανέδραμες, εις τα ουράνια, προς φως το ανέσπερον υπέρ ημών, πάντοτε δεόμενος, θεομακάριστε.

**Δόξα. Ήχος πλ. Δ’ .**

Σήμερον ανέτειλεν ημίν, ως ήλιος πάμφωτος, η παμφαής και σεβάσμιος μνήμη του θεοφόρου Μάρτυρος, και φωστήρος, απάσης της κτίσεως, Μερκουρίου του σοφού,

διώκουσα των δαιμόνων τας φάλαγγας. Παρέχουσα δε τοις πιστοίς, ευφροσύνην και θείαν αγαλλίασιν.

**Και νυν. Της εορτής.**

Ο Δαυίδ προανεφώνει σοι Άχραντε, προορών την αφιέρωσιν, της εισόδου σου εν τω Ναώ, εν η τα πέρατα σήμερον εορτάζοντα, δοξολογούσί σε πανύμνητε· Την γαρ προ τόκου Παρθένον, και μετά τόκον μείνασαν άφθορον, Μήτερ του Λόγου της ζωής, σήμερον εν τω Ναώ εισερχομένην, ο Ζαχαρίας ευφραίνεται, απολαβών σε Δέσποινα,

και τα Άγια των Αγίων αγάλλονται, υποδεξάμενά σε την τροφόν της ζωής ημών. Διο και ημείς εν ωδαίς εκβοώμέν σοι· Υπερ ημών δυσώπησον, τον Υιόν σου και Θεόν

ημών, δωρηθήναι ημίν το μέγα έλεος.

**Εις τον Στίχον. Ήχος β’ . Οίκος του Εφραθά.**

Πλάνην την πονηράν, κατήσχυνας σω λόγω, Μερκούριε τρισμάκαρ, και τον Χριστόν δοξάσας, τω θείω μαρτυρίω σου.

Στ.: Δίκαιος ως φοίνιξ ανθήσει, και ωσεί κέδρος η εν τω Λιβάνω πληθυνθήσετε.

Σθένει κραταιωθείς, εξ ύψους θεοφόρε, Χριστού του πάντων Κτίστου, Μερκούριε καθείλες, του σκότους τα υψώματα.

Στ.: Πεφυτευμένος εν τω οίκω Κυρίου, εν ταις αυλαίς του Θεού ημών εξανθήσει.

Δόξης της θεϊκής, αμέσως απολαύων, Μερκούριε τρισμάκαρ, απαύστως εκδυσώπει, υπέρ των ευφημούντων σε.

**Δόξα. Τριαδικόν.**

Ήσχυνε τον εχθρόν, Μερκούριον αθλήσας, Τριας Υπεραγία, ρωννύμενος αΰλως, θεαρχική δυνάμει Σου.

**Και νυν. Της εορτής.**

Ένδον του Ιερού, ικέτευε Παρθένε, τον Σον Υιόν και Κτίστην, συν θείω Μερκουρίω, υπέρ των ανυμνούντων Σε.

Νυν απολύεις. Τρισάγιον. Απολυτίκια, οίο βούλεται ο προεστώς.

**Απολυτίκιον. Ήχος δ’. Ταχύ προκατάλαβε.**

Ουράνιον Άγγελον χειραγωγόν ασφαλή, προς δόξαν αρίδηλον ως του φωτός κοινωνός, Μερκούριε έσχηκας· όθεν τω αθανάτω, Βασιλεί πειθαρχήσας, ήθλησας υπέρ φύσιν, ως γενναίος οπλίτης· διο τους σοι προσιόντας, μάκαρ περίσωζε.

**Έτερον. Όμοιον.**

Ως Μάρτυς αήττητος του Βασιλέως Χριστού, αθλήσας στερρότατα, τας παρατάξεις εχθρού, πατάξας Μερκούριε, πόνους γαρ της σαρκός σου, και μαστίγων το άλγος,

ήνεγκας ανενδότως, ως φωτός θείου πλήρης, και νυν παντός κινδύνου και πόνου, ημάς λύτρωσαι.

**Έτερον. Όμοιον.**

Το πυρ το ουράνιον εν τη ψυχή εσχηκώς, πυρός κατεφρόνησας του υλικού και φθαρτού, Μερκούριε ένδοξε, μάχαιραν και τον λίθον, και φραγγέλιον Μάρτυς, κάρας

σου δε την τμήσιν, καθυπέμεινας χαίρων, διο πρέσβευε Χριστώ, υπέρ των ανυμνούντων σε.

**Και το της εορτής. Ο αυτός.**

Σήμερον της ευδοκίας Θεού το προοίμιον, και της των ανθρώπων σωτηρίας η προκήρυξις εν Ναώ του Θεού, τρανώς η Παρθένος δείκνυται, και τον Χριστόν τοις πάσι προκαταγγέλλεται. Αυτή και ημείς μεγαλοφώνως βοήσωμεν, Χαίρε της οικονομίας του Κτίστου η εκπλήρωσις.

Απόλυσις.

**ΜΕΓΑΣ ΕΣΠΕΡΙΝΟΣ**

Μετά τον Προοιμιακόν, Στιχολογούμεν την α' Στάσιν του, Μακάριος ανήρ. Εις το, Κύριε εκέκραξα, ιστώμεν Στίχους ς' και ψάλλομεν της Εορτής γ' και του Αγίου γ'.

**Στιχηρά Προσόμοια της Εορτής. Ήχος α'. Ω του παραδόξου θαύματος**

Σήμερον πιστοί χορεύσωμεν, εν ψαλμοίς και ύμνοις, τω Κυρίω άδοντες, τιμώντες και την αυτού, ηγιασμένην σκηνήν, την έμψυχον κιβωτόν, την τον αχώρητον Λόγον χωρήσασαν· προσφέρεται γαρ Θεώ, υπερφυώς τη σαρκί νηπιάζουσα, και Αρχιερεύς ο μέγας, Ζαχαρίας δέχεται, ευφραινόμενος ταύτην, ως Θεού κατοικητήριον.

Σήμερον ναός ο έμψυχος, της αγίας δόξης, Χριστού του Θεού ημών, η μόνη εν γυναιξίν, ευλογημένη αγνή, προσφέρεται τω Ναώ τω νομικώ κατοικείν εις τα Άγια,

και χαίρουσι συν αυτή, Ιωακείμ και η Άννα τω πνεύματι, και παρθενικαί χορείαι, τω Κυρίω άδουσι, ψαλμικώς μελωδούσαι, και τιμώσαι την Μητέρα αυτού. Συ των Προφητών το κήρυγμα, Αποστόλων δόξα, και Μαρτύρων καύχημα, και πάντων των γηγενών η ανακαίνισις, Παρθένε Μήτηρ Θεού· δια γαρ σου τω Θεώ κατηλλάγημεν. Διο τιμώμεν την σην, εν τω ναώ του Κυρίου προέλευσιν, και συν τω Αγγέλω πάντες, ψαλμικώς το Χαίρέ σοι, τη πανσέμνω βοώμεν, τη πρεσβεία σου σωζόμενοι.

**Του Αγίου. Ήχος δ’ . Ως γενναίον εν Μάρτυσιν.**

Συμμαχία του Πνεύματος, Αθλοφόρε Μερκούριε, καταγωνισάμενος τον αντίπαλον, ως στρατιώτης αήττητος, τω όπλω της πίστεως, μυριάδας νοητών, Αιθιόπων διέκοψας,

και τελέσας σου, τον αγώνα νομίμως μετά πάντων, Αθλητών εστεφανώθης, Μεγαλομάρτυς πανόλβιε.

Ουρανόθεν σοι Άγγελος, τας πληγάς σου ιώμενος, απεστάλη νεύματι θείου Πνεύματος, υφ’ ου ρωσθείς αξιάγαστε, ταις σούβλαις κεντούμενος, πυρωθείσαις δολερώς, εκαρτέρεις κρεμάμενος, και τεμνόμενος, και δεσμούμενος λίθω βαρυτάτω, και τοις αίμασί σου Μάρτυς, περιρρεόμενος πάντοθεν.

Βασιλεί στρατευόμενος, επιγείω Μερκούριε, υπ’ αυτού τε δαίμοσι κελευόμενος, θύειν θεόφρον μακάριε, βασάνους υπήνεγκας, και κατάφλεξιν πυρός, και τον βίαιον θάνατον, και ανέδραμες, προς Χριστόν στεφηφόρος και συνήφθης, ταις αγέλαις των Μαρτύρων, υπέρ του κόσμου δεόμενος.

**Δόξα. Ήχος πλ. δ’ .**

Τω πόθω του Χριστού πτερωθείς, και τη αίγλη του Αγίου Πνεύματος καταλαμφθείς, Μάρτυς πανεύφημε, ώσπερ έλαφος διψώσα, προς το μαρτύριον προσήλθες. Διο και

τας φρικτάς βασάνους υποστάς·  ταις μαχαίρες κοπτόμενος, πυρί εν τέταρσι πάλοις δεθείς, τω εκ της κεφαλής κρεμασθέντι λίθω, εν τω σω τραχήλω, του φραγγελίου του χαλκού, και της αγίας σου κάρας την εκκοπήν. Χαίρων προς ουρανόν ανέδραμες θεομακάριστε Μερκούριε, πρεσβεύων τω Κυρίω, υπέρ των ψυχών ημών.

**Και νυν ... Της Εορτής. Ήχος πλ. δ'**

Μετά το τεχθήναί σε, Θεόνυμφε Δέσποινα, παρεγένου εν Ναώ Κυρίου, του ανατραφήναι εις τα Άγια των Αγίων, ως ηγιασμένη. Τότε και Γαβριήλ απεστάλη, προς σε την πανάμωμον, τροφήν κομίζων σοι· Τα ουράνια πάντα εξέστησαν, ορώντα το Πνεύμα το Άγιον εν σοι σκηνώσαν. Διο άσπιλε αμόλυντε, η εν ουρανώ και επί γης δοξαζομένη, Μήτηρ Θεού, σώζε το γένος ημών.

Είσοδος, το, Φως ιλαρόν, Το Προκείμενον της ημέρας, και τα Αναγνώσματα.

**Προφητείας Ησαΐου το Ανάγνωσμα. (Κεφ. 43, 9-14)**

Τάδε λέγει Κύριος· Πάντα τα έθνη συνήχθησαν άμα και συναχθήσονται άρχοντες εξ αυτών· Τις αναγγελεί ταύτα εν αυτοίς; η τα εξ αρχής, τις ακουστά ποιήσει ημίν; Αγαγέτωσαν τους μάρτυρας αυτών, και δικαιωθήτωσαν. Και ειπάτωσαν αληθή, Γίνεσθέ μοι μάρτυρες, και εγώ μάρτυς Κύριος ο Θεός, και ο παις, ον εξελεξάμην, ίνα γνώτε και πιστεύσητε, και συνήτε, ότι εγώ ειμι. Έμπροσθέν μου ουκ εγένετο άλλος Θεός, και μετ εμέ ουκ έσται. Εγώ ειμι ο Θεός, και ουκ έστι πάρεξ εμού ο σώζων. Εγώ ανήγγειλα και έσωσα, ωνείδισα, και ουκ ην εν ημίν αλλότριος. Υμείς εμοί μάρτυρες, και εγώ Κύριος ο Θεός, ότι απ' αρχής εγώ ειμι, και ουκ έστιν ο εκ των χειρών μου εξαιρούμενος. Ποιήσω, και τις αποστρέψει αυτό; Ούτω λέγει Κύριος ο Θεός, ο λυτρούμενος ημάς, ο Άγιος Ισραήλ.

**Σοφίας Σολομώντος το Ανάγνωσμα. (Κεφ. 3, 1-9)**

Δικαίων ψυχαί εν χειρί Θεού, και ου μη άψηται αυτών βάσανος. Έδοξαν εν οφθαλμοίς αφρόνων τεθνάναι. Και ελογίσθη κάκωσις η έξοδος αυτών, και η αφ’ ημών πορεία

σύντριμμα, οι δε εισιν εν ειρήνη. Και γαρ εν όψει ανθρώπων εάν κολασθώσιν, η ελπίς αυτών αθανασίας πλήρης. Και ολίγα παιδευθέντες, μεγάλα ευεργετηθήσονται, ότι ο Θεός επείρασεν αυτούς, και εύρεν αυτούς αξίους εαυτού. Ως χρυσόν εν χωνευτηρίω εδοκίμασεν αυτούς, και ως ολοκάρπωμα θυσίας προσεδέξατο αυτούς. Και εν καιρώ επισκοπής αυτών αναλάμψουσι, και ως σπινθήρες εν καλάμη διαδραμούνται. Κρινούσιν έθνη, και κρατήσουσι λαών και βασιλεύσει αυτών Κύριος εις τους αιώνας, οι πεποιθότες επ' αυτόν, συνήσουσιν αλήθειαν, και οι πιστοί εν αγάπη προσμενούσιν αυτώ, ότι χάρις και έλεος εν τοις οσίοις αυτού, και επισκοπή εν τοις εκλεκτοίς αυτού.

**Σοφίας Σολομώντος το Ανάγνωσμα. (Κεφ. 5, 15-23 & 6, 1-3)**

Δίκαιοι εις τον αιώνα ζώσι, και εν Κυρίω ο μισθός αυτών, και η φροντίς αυτών παρά Υψίστω. Δια τούτο λήψονται το βασίλειον της ευπρεπείας, και το διάδημα του κάλλους εκ χειρός Κυρίου, ότι τη δεξιά αυτού σκεπάσει αυτούς, και τω βραχίονι υπερασπιεί αυτών. Λήψεται πανοπλίαν, τον ζήλον αυτού, και οπλοποιήσει την κτίσιν εις άμυναν εχθρών. Ενδύσεται θώρακα, δικαιοσύνην, και περιθήσεται κόρυθα, κρίσιν ανυπόκριτον. Λήψεται ασπίδα ακαταμάχητον, οσιότητα, οξυνεί δε απότομον οργήν εις ρομφαίαν. Συνεκπολεμήσει αυτώ ο κόσμος επί τους παράφρονας, πορεύσονται εύστοχοι βολίδες αστραπών, και ως από ευκύκλου τόξου των νεφών, επί σκοπόν αλούνται, και εκ πετροβόλου θυμού πλήρεις ριφήσονται χάλαζαι. Αγανακτήσει κατ' αυτών ύδωρ θαλάσσης, ποταμοί δε συγκλύσουσιν αποτόμως. Αντιστήσεται αυτοίς πνεύμα δυνάμεως, και ως λαίλαψ εκλικμήσει αυτούς, και ερημώσει πάσαν την γην ανομία, και η κακοπραγία περιτρέψει θρόνους δυναστών. Ακούσατε ουν, Βασιλείς, και σύνετε, μάθετε, δικασταί περάτων γης, ενωτίσασθε οι κρατούντες πλήθους, και γεγαυρωμένοι επί όχλοις εθνών, ότι εδόθη παρά Κυρίου η κράτησις υμίν, και η δυναστεία παρά Υψίστου.

**Λιτή. Ήχος α’ .**

Τον γενναίον Αθλητήν τιμήσωμεν, Μερκούριον τον αοίδιμον. Ούτος γαρ ηδρασμένος εν τη πέτρα της αληθείας, Χριστώ τω Θεώ ημών, ταις αλλεπαλλήλοις προσβολαίς των βασάνων ακλόνητος έμεινε. Και διηυγασμένος ταις θείαις ακτίσιν αυτού, πυρός, τομής και μαστίγων, ανδρείως κατεφρόνησε. Διο και χαράν άληκτον, εις ουρανούς εκληρώσατο. Και νυν τω Κυρίω παριστάμενος Μεγαλομάρτυς πανεύφημε, πρέσβευε εκτενώς, υπέρ των ψυχών ημών.

**Ήχος β’ .**

Δεύτε φιλομάρτυρες πάντες, τον αριστέα του Χριστού και μέγαν εν Μάρτυσιν, Μερκούριον τιμήσωμεν. Ούτος γαρ ανδρικώς ηγωνίσατο, κατά της πλάνης και τον αρχέκακον εχθρόν, τη εξ ύψους δυνάμει κατεπάλαισε, την δε Κάραν ουρανίω στέφει, καταστεφθείς παρά Χριστού του Θεού, πρεσβεύει απαύστως τους εκ πόθου τιμώντάς σε Μεγαλομάρτυς ένδοξε, λυτρωθήναι εκ κινδύνων χαλεπών, και περιστάσεων και πάσης θλίψεως.

**Ήχος γ’ .**

Εν τη ση αθλήσει, στέφανον εδέξω Μάρτυς Μερκούριε παρά Χριστού του Θεού, τας γαρ βασάνους υπέμεινας καρτερικώς, τας των μαχαίρων έξεις, το πυρ το παμφάγον,

τον λίθον επί τον σον τράχηλον, το χαλκούν φραγγέλιον, και της αγίας σου κάρας την εκτομήν. Του Αγίου Πνεύματος ναός εχρημάτισας έμψυχος. Διο πρέσβευε τω Σω Δεσπότη, υπέρ των ανυμνούντων, την μνήμην σου πανεύφημε.

**Ήχος δ’ .**

Τον ένδοξον του Χριστού Μάρτυρα, τον προθύμως αθλήσαντα, υπέρ της αληθείας Μερκούριον, φιλομαρτύρων οι δήμοι, μαρτυρικοίς επαίνοις ευφημήσωμεν, εν καρτερία υπήλθεν το στάδιον, και επαξίως αμοιβών, κληρονόμος γέγονε. Και νυν της του Δεσπότου χαράς απολαμβάνων, πρεσβεύει υπέρ των ψυχών ημών.

**Δόξα. Ο αυτός.**

Δεύτε πάντες οι πιστοί, την μνήμην τελέσωμεν του Μερκουρίου. Ούτος γαρ τον Σταυρόν του Κυρίου αναλαβών, εν τω σταδίω προσήλθεν, και μη πτοηθείς των βασάνων. Του πυρός του φλέγοντος, και τη των μαχαιρών εκέντησιν, του βαρέως λίθου επί τω σω τραχήλω, και του φραγγελίου του χαλκού, αλλά καρτερικώς πάντα υπέμεινε, και την κεφαλήν αποτμηθείς, προς ουρανούς ανέδραμε, πρεσβεύων τω Κυρίω, ελεηθήναι τας ψυχάς ημών.

**Και νυν ... Της Εορτής Ήχος δ'**

Σήμερον ο θεοχώρητος ναός, η Θεοτόκος, εν Ναώ Κυρίου προσάγεται, και Ζαχαρίας ταύτην υποδέχεται. Σήμερον τα των Αγίων Άγια αγάλλονται, και ο χορός των Αγγέλων, μυστικώς πανηγυρίζει, μεθ' ων και ημείς εορτάζοντες σήμερον, συν τω Γαβριήλ εκβοήσωμεν· Χαίρε Κεχαριτωμένη, ο Κύριος μετά σου, ο έχων το μέγα έλεος.

**Εις τον στίχον. Ήχος πλ. α’ . Χαίροις ασκητικών.**

Χαίροις, Μεγαλομάρτυς Χριστού, ο λαμπρυνθείς τη αγάπη τη άνωθεν, ο πίστει καταπατήσας, τας προσβολάς του εχθρού, συνεργεία του Δεσπότου σου, οπλίτα πανένδοξε, Αθλητά καρτερώτατε, πίστεως κλέος, δυσσεβών η κατάπτωσις, και θεμέλιον, Εκκλησίας στερρότατον, θεόφρον Μερκούριε, Μαρτύρων υπόδειγμα, θείου ελέους ρανίδα, ο πλουσιόδωρος Κύριος, ημίν επιστάξαι τη πρεσβεία σου δυσώπει, αφθόνως πάντοτε.

Στ.: Δίκαιος ως φοίνιξ ανθήσει, και ωσεί κέδρος η εν τω Λιβάνω πληθυνθήσετε.

Χαίροις, Μεγαλομάρτυς Χριστού, ο εν σταδίω αγιάσας Αυτού το όνομα, αξίως δε ουρανόθεν, λαβών την θείαν ισχύν, των Μαρτύρων ώφθης συ αγλάϊσμα, και πόνοις

αθλήσεως, καταισχύνας τον τύραννον, τον εν μαχαίρα, και πυρός πικρόν θάνατον, χαίρων δέδεξαι, ανενδότω φρονήματι, όθεν προς την αθάνατον, ζωήν μεταβέβηκας,

Μερκούριε θεόφρον, χαράς αρρήτου πληρούμενος, και πάσιν πρεσβεύων, ιλασμόν και σωτηρίαν, και θείον έλεος.

Στ.: Πεφυτευμένος εν τω οίκω Κυρίου, εν ταις αυλαίς του Θεού ημών εξανθήσει.

Χαίροις, Μεγαλομάρτυς Χριστού, των Ορθοδόξων το σεπτόν εγκαλλώπισμα, ο αεθλών ένδοξε, δυσσεβών την παράταξιν, εν ομολογία και στερρότητι, εντεύθεν υπέμεινας,

αλγηδόνας του σώματος, και τας οδύνας, ανενδότω φρονήματι, τη της χάριτος, ενεργεία Μερκούριε, όθεν και τον αυχένα σου, τμηθείς ανελήλυθας, τροπαιοφόρος

παμμάκαρ, προς ουρανών τα σκηνώματα, Χριστόν ικετεύων, ταις ψυχαίς ημών δοθήναι, το μέγα έλεος.

**Δόξα. Ήχος πλ. β’ .**

Μάρτυς γενναιότατος, μέχρι τέλους εχρημάτισας, θεόφρον Μερκούριε, υπομένων τας βασάνους καρτερικώς, το αίμά σου εξέχεας υπέρ Χριστού του Θεού, και θύμα ευσπρόσδεκτον Αυτώ γεγένησαι. Διο παρρησίαν έχων προς Αυτόν, εκτενώς ικέτευε, υπέρ των πίστει και πόθω τελούντων, την αεισέβαστον μνήμην σου.

**Και νυν ... Της Εορτής Ήχος πλ. β'**

Σήμερον τα στίφη των πιστών συνελθόντα, πνευματικώς πανηγυρίσωμεν, και την θεόπαιδα Παρθένον και Θεοτόκον, εν Ναώ Κυρίου προσαγομένην ευσεβώς ανευφημήσωμεν, την προεκλεχθείσαν εκ πασών των γενεών, εις κατοικητήριον του Παντάνακτος Χριστού, και Θεού των όλων, Παρθένοι, λαμπαδηφορούσαι προπορεύεσθε, της Αειπαρθένου τιμώσαι, την σεβάσμιον πρόοδον, Μητέρες, λύπην πάσαν αποθέμεναι, χαρμονικώς συνακολουθήσατε, υμνούσαι την Μητέρα του Θεού γενομένην, και της χαράς του κόσμου την πρόξενον. Άπαντες ουν χαρμονικώς, το Χαίρε συν τω Αγγέλω εκβοήσωμεν, τη Κεχαριτωμένη, τη αεί πρεσβευούση, υπέρ των ψυχών ημών.

Νυν απολύεις. Τρισάγιον. Απολυτίκια, οίο βούλεται ο προεστώς.

**Απολυτίκιον. Ήχος δ’. Ταχύ προκατάλαβε.**

Ουράνιον Άγγελον χειραγωγόν ασφαλή, προς δόξαν αρίδηλον ως του φωτός κοινωνός, Μερκούριε έσχηκας· όθεν τω αθανάτω, Βασιλεί πειθαρχήσας, ήθλησας υπέρ φύσιν, ως γενναίος οπλίτης· διο τους σοι προσιόντας, μάκαρ περίσωζε.

**Έτερον. Όμοιον.**

Ως Μάρτυς αήττητος του Βασιλέως Χριστού, αθλήσας στερρότατα, τας παρατάξεις εχθρού, πατάξας Μερκούριε, πόνους γαρ της σαρκός σου, και μαστίγων το άλγος,

ήνεγκας ανενδότως, ως φωτός θείου πλήρης, και νυν παντός κινδύνου και πόνου, ημάς λύτρωσαι.

**Έτερον. Όμοιον.**

Το πυρ το ουράνιον εν τη ψυχή εσχηκώς, πυρός κατεφρόνησας του υλικού και φθαρτού, Μερκούριε ένδοξε, μάχαιραν και τον λίθον, και φραγγέλιον Μάρτυς, κάρας

σου δε την τμήσιν, καθυπέμεινας χαίρων, διο πρέσβευε Χριστώ, υπέρ των ανυμνούντων σε.

**Και το της εορτής. Ο αυτός.**

Σήμερον της ευδοκίας Θεού το προοίμιον, και της των ανθρώπων σωτηρίας η προκήρυξις εν Ναώ του Θεού, τρανώς η Παρθένος δείκνυται, και τον Χριστόν τοις πάσι προκαταγγέλλεται. Αυτή και ημείς μεγαλοφώνως βοήσωμεν, Χαίρε της οικονομίας του Κτίστου η εκπλήρωσις.

Απόλυσις.

**ΕΙΣ ΤΟΝ ΟΡΘΡΟΝ**

**Μετά την α' Στιχολογίαν. Κάθισμα του Αγίου.**

**Ήχος α'. Τον τάφον σου Σωτήρ.**

 Ως ήλιος λαμπρός, ως αστήρ εωσφόρος, Μερκούριε σοφέ, η αγία σου μνήμη, επέλαμψε τοις πέρασι, και πιστών κατεφώτισε, την διάνοιαν, ταις των θαυμάτων ακτίσι, και κατηύφρανε, των σε τιμώντων εκ πόθου, καρδίας αοίδιμε.

**Δόξα... Και νυν ... Της Εορτής, όμοιον.**

Δικαίων ο καρπός, Ιωακείμ και της Άννης, προσφέρεται Θεώ, Ιερώ εν αγίω σαρκί νηπιάζουσα, η τροφός της ζωής ημών· ην ευλόγησεν, ο ιερός Ζαχαρίας· Ταύτην

άπαντες, ως του Κυρίου Μητέρα, πιστώς μακαρίσωμεν.

**Μετά την β' Στιχολογίαν. Κάθισμα του Αγίου.**

**Ήχος δ' Κατεπλάγη Ιωσήφ.**

 Καταπλήττει πάντα νουν, της σης ανδρείας το στερρόν, Μάρτυς ένδοξε Χριστού, Μερκούριε θεοφόρε, γενναιοφρόνως κατήσχυνας τον βελίαρ, ετέλεσας καλώς το θείον στάδιον, διο πιστώς τελούμέν σου την μνήμην την ιεράν, αξιαγάστε, Χριστόν δυσώπει, υπέρ των πόθω, ευφημούντων τα άθλα σου.

**Δόξα... Και νυν ... Της Εορτής, όμοιον**

Προ συλλήψεως Αγνή, καθηγιάσθης τω Θεώ, και τεχθείσα επί γης, δώρον προσήχθης νυν αυτώ, αποπληρούσα πατρώαν επαγγελίαν· Τω θείω δε Ναώ, ως θείος όντως ναός, εκ βρέφους καθαρώς, μετά λαμπάδων φαιδρών, αποδοθείσα ώφθης δοχείον, του απροσίτου και θείου Φωτός. Μεγάλη όντως, η πρόοδός σου, μόνη Θεόνυμφε και Αειπάρθενε.

**Μετά τον Πολυέλεον. Κάθισμα της Αγίας.**

**Ήχος πλ. δ'. Το προσταχθέν μυστικώς**

 Φιλομαρτύρων ο χορός άσμασιν υμνεί, το των Μαρτύρων ακροθίνιον το μέγα, και γεραίρει αυτού τα αγωνίσματα, α υπέστη γενναίως δια Χριστόν, και πάντες χαρμονικώςαυτώ βοώσιν· ω Μερκούριε θεόφρον, εις ουρανούς ανελθών, τω Δεσπότη ικέτευε, υπέρ των ευφημούντων σε.

**Δόξα... Και νυν ... Της Εορτής, όμοιον**

Αγαλλιάσθω ο Δαυίδ ο Υμνογράφος, και χορευέτω Ιωακείμ συν τη Άννη, ότι γόνος άγιος εξ αυτών προήλθε· Μαρία η φωτοφόρος θεία λαμπάς, και χαίρει εισερχομένη

εν τω Ναώ· ην και βλέπων ευλόγησεν, ο Βαραχίου υιός, και χαίρων ανεκραύγαζε· Χαίρε θαύμα παγκόσμιον.

**Το α' Αντίφωνον του δ' Ήχου.**

Προκείμενον, Ήχος δ': Δίκαιος ως φοίνιξ ανθήσει, και ωσεί κέδρος η εν τω Λιβάνω πληθυνθήσεται.

Στιχ.: Πεφυτευμένος εν τω οίκω Κυρίου, εν ταις αυλαίς του Θεού ημών εξανθήσει.

**Ευαγγέλιον.**

Ο Ν' Ψαλμός

Δόξα... Ταις του Αθλοφόρου...

Και νυν ... Ταις της Θεοτόκου...

 Ιδιόμελον. Ήχος πλ. Β . Στ.: Ελεήμον, ελέησόν με ο Θεός...

Ενδυναμωθείς εν Χριστώ, του μαρτυρίου τον δρόμον ηκολούθησας, ως καλός αθλητής, Μεγαλομάρτυς Μερκούριε. Και νίκην περιφανή αράμενος κατά του δολίου εχθρού, τροπαιοφόρος εισήλθες, πεποικιλμένος εν δόξη, εις την χαράν του Κυρίου σου. Αυτής και ημάς αξίωσον, Αθλητά μακάριε, ταις προς Αυτόν πρεσβείαις σου.

 Μετά τούτο λέγομεν τους Κανόνας της Εορτής, και του Αγίου  δύο.

Κανών πρώτος της Εορτής, ου η Ακροστιχίς μέχρι της ζ' ωδής. Συ την χάριν, Δέσποινα, τω λόγω δίδου. Ποίημα του κυρίου Γεωργίου

**Ωδή α' Ήχος δ'. Ο Ειρμός**

«Ανοίξω το στόμα μου, και πληρωθήσεται Πνεύματος, και λόγον ερεύξομαι, τη Βασιλίδι Μητρί, και οφθήσομαι, φαιδρώς πανηγυρίζων, και άσω γηθόμενος, ταύτης

την Είσοδον».

Σοφίας πανάχραντε, σε θησαυρόν επιστάμενoι, και χάριτος βρύουσαν, πηγήν αέναον, τας της γνώσεως, αιτούμέν σε ρανίδας, επόμβρησον Δέσποινα, του ανυμνείν σε αεί.

Υπέρτερος Πάναγνε, των ουρανών χρηματίσασα, ναός και παλάτιον, εν τω Ναώ του Θεού, ανατίθεσαι, αυτώ ετοιμασθήναι, εις θείαν κατοίκησιν, της παρουσίας αυτού.

Το φως ανατείλασα, η Θεοτόκος της χάριτος, πάντας κατελάμπρυνε, και συνηγάγετο την υπέρλαμπρον, αυτής κατακοσμήσαι, πανήγυριν άσμασι· δεύτε συνδράμωμεν.

Η πύλη η ένδοξος, η λογισμοίς αδιόδευτος, τας πύλας διάρασα, τας του Ναού του Θεού, νυν προτρέπεται, ημάς συνεισελθόντας, τα θεία θαυμάσια, κατατρυφήσαι

αυτής.

Ο α Κανὼν του Αγ. Μερκουρίου, έχων Ακροστιχίδα: Μερκουρίου με το σθένος φυλαττέτω. Ιωσήφ.

**Ωδή α' Ήχος πλ. δ'. Η κεκομμένη**

Μετά της άνω χορείας Μερκούριε, των αγαθών τη πηγή, χαίρων παριστάμενος, και θείας ηδονής, αοίδιμε πληρούμενος, τους πόθω την πανήγυριν την σην, τελούντας

περιφύλαττε, τω Κυρίω άδοντας· ενδόξως γαρ δεδόξασται.

Εθελουσίως υπήλθες το στάδιον, της μαρτυρίας Σοφέ, σθένει κραταιούμενος, Χριστού του δι' ημάς, τα πάθη τα σωτήρια, θελήσει υπομείναντος σαρκί, και χαίρων

ανεκραύγαζες· Τω Κυρίω άσωμεν· ενδόξως γαρ δεδόξασται.

Ρήμα τυράννου σαφώς εξεφαύλισας, ομολογία Χριστού, μάκαρ σεμνυνόμενος και πάσαν αλγεινών, ιδέαν αγαλλόμενος, υπέμεινας Μερκούριε βοών, τω σε ενδυναμώσαντι· Τω Κυρίω άσωμεν· Ενδόξως γαρ δεδόξασται.

**Θεοτοκίον**

Κόρης Παρθένου ωράθη σαρκούμενος, ο δι' ημάς, άνθρωπος γενόμενος, και Μάρτυρα πιστόν, παθών οικείων δείκνυσι, Μερκούριον γενναίον Αθλητήν, αυτώ συντόνως

ψάλλοντα· Τω Κυρίω άσωμεν· ενδόξως γαρ δεδόξασται.

Ο β’ Κανὼν του Αγίου, ου η ακροστιχίς: Γεράσιμος υμνεί Μερκουρίου τους άθλους.

**Ωδή α’ . Ήχος α’ Ωδὴν επινίκιον.**

Γέγονας συ μέτοχος, της ουρανίου δόξης της κρείττονος, δοξάσας τον Χριστόν, ιερέ Μερκούριε, διο μοι δίδου φωτισμόν, υμνολογούντί σε.

Έλλαμψας αθλήσεως, πόνοις θεόφρον, δόξαν αρνησάμενος, τω θείω φωτί του Ζωοδότου δεχθείς, Μερκούριε θείου φωτός, ταμείον γέγονας.

Ρανίδας σων αιμάτων, γην κατήρδευσας, και το θείον σώμά σου, ως δένδρον ήνεγκας, Μερκούριε θεόφρον, τη Εκκλησία του Χριστού, πιστούς εκτρέφοντας.

**Θεοτοκίον.**

Απάλλαξον Σω φωτί, της εμπαθείας, και δίδου κατάνυξιν, Παρθένε άχραντε, τη ταπεινή μου ψυχή, ίνα έργοις αγαθοίς ευαρεστήσω Χριστώ.

**Ωδή γ'. Της εορτής. Ο Ειρμός**

«Τους σους υμνολόγους Θεοτόκε, ως ζώσα και άφθονος πηγή, θίασον συγκροτήσαντας, πνευματικόν στερέωσον, καν τη σεπτή Εισόδω σου, στεφάνων δόξης αξίωσον».

Νυμφοστόλoς σήμερον εδείχθη, τερπνός της Παρθένου ο ναός, και θάλαμος δεχόμενος, την έμψυχον παστάδα Θεού, την καθαράν και άμωμον, και λαμπροτέραν πάσης κτίσεως.

Δαυίδ προεξάρχων της χορείας, σκιρτά και χορεύει συν ημίν, και Βασιλίδα κράζει σε, πεποικιλμένην Άχραντε, παρισταμένην πάναγνε, εν τω Ναώ τω Βασιλεί και Θεώ.

Εξ ης η παράβασις προήλθεν, η πάλαι τω γένει των βροτών, εκ ταύτης η ανόρθωσις, και αφθαρσία ήνθησεν, η Θεοτόκος σήμερον, προσαγομένη εν τω οίκω Θεού.

Σκιρτώσιν Αγγέλων στρατηγίαι, και πάντων ανθρώπων η πληθύς, και προ προσώπου Πάναγνε, προστρέχουσί σου σήμερον, λαμπαδηφόροι κράζουσαι, τα μεγαλείά σου

εν οίκω Θεού.

**Του Αγίου ο α’ . Συ ει το στερέωμα**

Όλος πυρακτούμενος, τη θεϊκή στοργή ένδοξε, πυρ και δεσμά, ξίφη και βασάνους, ώσπερ όναρ λελόγισαι.

Ύμνοις τον ποιήσαντα, προσομιλών δειναίς μάστιξι, Μάρτυς σοφέ, και την θεραπείαν των μωλώπων δεχόμενος.

Ράβδω δυναμούμενος, τη θεϊκή εχθρού φρύαγμα, ως αθλητής, Μάρτυς γενναιόφρον, ευσθενώς εταπείνωσας.

**Θεοτοκίον**

Ίνα προτυπώση σου, την υπέρ νουν Αγνή κύησιν, βάτος πυρί, ώφθη καιομένη, ουδαμώς φλεγομένη δε.

**Του Αγίου ο β’ .  Στερεωθήτω η καρδία μου.**

Σε Ναόν του Αγίου Πνεύματος, Μάρτυς τοις παλαίσμασιν έγνωμεν, τον Δεσπότην εκήρυξας εν μέσω των παρανόμων, και των άνω κατηξιώθης, πρεσβεύων υπέρ ημών.

Ιδού λαμπρός καθάπερ ήλιος, εν τη Εκκλησία ανέτειλας, και φωτίζεις Μερκούριε, τω σεπτώ σου μαρτυρίω, ευσεβούντων τα πληρώματα, ως Μάρτυς πανεύφημος.

Μερκούριε ήθλησας νομίμως, και την ανομίαν κατήσχυνας, διο δεδόξασαι λαμπρώς, του Δεσπότου τη χάριτι, ως στρατιώτης άξιος και Μαρτύρων αγλάϊσμα.

**Θεοτοκίον**

Ο το είναι πάσι δωρούμενος, σωματωθείς εκ των αιμάτων Σου, την πεπτωκυίαν του Αδάμ φύσιν, Κόρη ανέπλασε, δια τούτο ως μητέρα Σε, του Κτίστου δοξάζομεν.

**Κοντάκιον. Της εορτής. Ήχος δ'. Ο υψωθείς εν τω Σταυρώ**

Ο καθαρώτατος ναός του Σωτήρος, η πολυτίμητος παστάς και Παρθένος, το ιερόν θησαύρισμα της δόξης του Θεού, σήμερον εισάγεται, εν τω οίκω Κυρίου, την χάριν

συνεισάγουσα, την εν Πνεύματι Θείω· ην ανυμνούσιν Άγγελοι Θεού· Αύτη υπάρχει σκηνή επουράνιος.

**Ο Οίκος**

Των απορρήτων του Θεού και θείων μυστηρίων, ορών εν τη Παρθένω, την χάριν δηλουμένην, και πληρουμένην εμφανώς, χαίρω, και τον τρόπον εννοείν αμηχανώ τον

ξένον και απόρρητον, πως εκλελεγμένη η άχραντος, μόνη ανεδείχθη υπέρ άπασαν την κτίσιν, την ορατήν και την νοουμένην. Διο, ανευφημείν βουλόμενος ταύτην, καταπλήττομαι σφοδρώς νουν τε και λόγον, όμως δε τολμών, κηρύττω και μεγαλύνω· Αύτη υπάρχει σκηνή επουράνιος.

**Κάθισμα. Του Αγίου Ήχος δ'. Ταχύ προκατάλαβε.**

Ο Μάρτυς Μερκούριος, αγωνισάμενος, τον δόλιον ήσχυνε, και στεφανίτης στερρός, Χριστού εχρημάτισεν· όθεν ταις ουρανίαις, νυν συνήφθη χορείαις, δόξης αδιαδόχου,

επαξίως μετέχων· διο την ιεράν αυτού, μνήμην τελούμεν πιστώς.

**Δόξα. Έτερον. Ήχος ο αυτός. Κατεπλάγη Ιωσήφ**

Κατεπλάγη αληθώς, των παρανόμων η πληθύς, και ευφράνθη ευπρεπώς, φιλομαρτύρων ο χορός, εν τη στερρά ομολογία σου Άγιε, συ γαρ τον Χριστόν, πάσιν εκήρυξας, στόματι σοφώ, και γλώσση αληθεί, και του πυρός ενεγκών την κατάφλεξιν, μαρτυρικής δόξης έτυχες, Χριστώ πρεσβεύων, ημίν δοθήναι, Μερκούριε θείον έλεος.

**Και νυν ... Της Εορτής. Όμοιον.**

Η αμίαντος αμνάς, και ακηλίδωτος παστάς, εν τω οίκω του Θεού, η Θεοτόκος Μαριάμ, μετ' ευφροσύνης εισάγεται παραδόξως· ην Άγγελοι Θεού, δορυφορούσι φαιδρώς, και πάντες οι Πιστοί, μακαριούσιν αεί, και ευχαρίστως ψάλλουσι ταύτη, ακαταπαύστως μεγάλη φωνή· ημών η δόξα, και σωτηρία, συ υπάρχεις Πανάχραντε.

**Ωδή δ'. Της εορτής. Ο Ειρμός**

«Την ανεξιχνίαστον θείαν βουλήν, της εκ της Παρθένου σαρκώσεως, σου του Υψίστου, ο Προφήτης Αββακούμ, κατανοών εκραύγαζε· Δόξα τη δυνάμει σου Κύριε».

Πύλην αδιόδευτον ο του Θεού, οίκος εισδεχόμενος σήμερον, έπαυσε Νόμου, την λατρείαν και σκιαν· Ως αληθώς επέφανε, κράζων τοις εν γη, η αλήθεια.

Όρος το κατάσκιον ο προορών, πάλαι Αββακούμ προεκήρυξεν, ένδον χωρήσαν, των αδύτων του ναού, τας αρετάς εξήνθησε, και κατακαλύπτει τα πέρατα.

Ίδωμεν παράδοξα πάσα η γη, ξένα και εξαίσια πράγματα, πως η Παρθένος, δι' Αγγέλου την τροφήν, εισδεχομένη σύμβολα, της οικονομίας κομίζεται.

Ναός και παλάτιον και ουρανός, έμψυχος οφθείσα Θεόνυμφε, του Βασιλέως, εν Ναώ τω νoμικώ, αφιερούσαι σήμερον, τούτω τηρουμένη πανάχραντε.

**Του Αγίου ο α’ . Εισακήκοα Κύριε**

Οικειώθης τω Κτίστη σου, θείου μαρτυρίου Θεόφρον πάθεσι, και λαμπρούς στεφάνους ένδοξε, παρ' αυτού εδέξω ως αήττητος.

Υφαντόν εκ της άνωθεν, χάριτος ιμάτιον νυν ενδέδυσαι, της φθοράς και της νεκρώσεως, τους χιτώνας Μάρτυς εκδυσάμενος.

Μέχρις αίματος ένδοξε, προς την αμαρτίαν αγωνισάμενος, νικηφόρος αναδέδειξαι, και της άνω δόξης κατηξίωσαι.

**Θεοτοκίον**

Επί σε ο σωτήριος, Λόγος καταβέβηκεν Αειπάρθενε, ώσπερ όμβρος και εξήρανε, της πολυθεΐας τα ομβρήματα.

**Του Αγίου ο β’ . Εν Πνεύματι προβλέπων.**

Συ ουκ επτοήθης ανόμων των δυσμενών, κηρύττων παρρησία Χριστόν τον Λυτρωτήν, και εν βασάνοις ως χρυσός εν τη καμίνω, δοκιμασθείς προς θείαν δόξαν μετετέθης, Μάρτυς θεοφόρε Μερκούριε.

Υπό Κυρίου εδέξω θείαν χάριν, Αθλητής εδείχθης αήττητος, και Μάρτυς στερρότατος, λαμπράν πανήγυριν δε κάτω συναγείρεις, επί τη θεία και πανευφήμω μνήμη σου, εν η συνελθόντες τιμώμέν σε.

Μετά των Ασωμάτων, συναγάλλη εν τω ουρανίω θαλάμω, Μερκούριε Μάρτυς, τον εν Υψίστοις καθικέτευε Δεσπότην, υπέρ των πίστει εκτελούντων, την αοίδιμον και θείαν σου άθλησιν.

**Θεοτοκίον.**

Έκπλυνον Παναγία αμόλυντε, σκηνή μολυνθέντα πταίσμασι, και καθάρισόν με, των οικτιρμών Σου ρανίσι καθαρωτάταις, και δος μοι χείρα βοηθείας, ίνα κράζω· Δόξα

Σοι Αγνή Θεοδόξαστε.

**Ωδή ε'. Της εορτής. Ο Ειρμός**

«Εξέστη τα σύμπαντα εν τη σεπτή εισόδω σου· συ γαρ απειρόγαμε Παρθένε· ένδον εισήλθες εν τω ναώ του Θεού, ώσπερ καθαρώτατος ναός, πάσι τοις υμνούσί σε την ειρήνην βραβεύουσα».

Αγίασμα ένδοξον, και ιερόν ανάθημα, σήμερον η πάναγνος Παρθένος, ανατεθείσα εν τω Ναώ του Θεού, τω παμβασιλεί ημών Θεώ, μόνω εις ενοίκησιν, συντηρείται ως οίδεν αυτός.

Το κάλλος Πανάχραντε, το της ψυχής σου βλέπων ποτέ, πίστει Ζαχαρίας ανεβόα· Συ ει το λύτρον, συ ει η πάντων χαρά, συ ει η ανάκλησις ημών, δι' ης ο αχώρητος, χωρητός μοι οφθήσεται.

Ω των υπέρ έννοιαν, θαυμάτων σου Πανάχραντε! ξένη σου η γέννησις υπάρχει, ξένος ο τρόπος ο της αυξήσεως, ξένα και παράδοξα τα σα, πάντα Θεονύμφευτε, και βροτοίς ανερμήνευτα.

Λυχνία πολύφωτος, υπάρχουσα Θεόνυμφε, σήμερον εξέλαμψας εν οίκω, τω του Κυρίου, και καταυγάζεις ημάς, τοις σεπτοίς χαρίσμασιν αγνή, τοις των θαυμασίων σου, Θεοτόκε πανύμνητε.

**Του Αγίου ο α’ . Ορθρίζοντες βοώμέν σοι**

Τεινόμενος και λόγχη Μερκούριε, ανενδότως, τεμνόμενος έφερες, θείαις ελπίσι νευρούμενος.

Ο πέτρα νοητή στερεώσας σου, την καρδίαν, λίθω βαρυνόμενος, ου παρετράπης Μερκούριε.

Συμμέτοχος παθών του Δεσπότου σου, χρηματίσας, δόξης εκοινώνησας, τούτου και θείας λαμπρότητος.

**Θεοτοκίον**

Θανάτωσον Παρθένε την ζώσάν μου, αμαρτίαν, ζωήν η κυήσασα, την θανατώσασαν θάνατον.

**Του Αγίου ο β’ . Το φαεινόν ημίν.**

Ιδού ευφράνθητε πάντες φιλέορτοι σήμερον, ο Αθλοφόρος Κυρίου κατήσχυνε των παρανόμον φρύαγμα το άθεον, θυσία γενόμενος.

Μάρτυς περίδοξος του Κυρίου ημών εδείχθης, Μερκούριος ο ένθεος, κληρωσάμενος αξίως των πρωτοτόκων τας σκηνάς, πρεσβεύων υπέρ ημών.

Έχοντες μεσίτην προς Κύριον Μάρτυς Μερκούριε, λύτρωσαι ημάς εκ τυραννίδος του εχθρού, όπως αεί φαιδρώς σε μακαρίζομεν, εις αιώνας.

**Θεοτοκίον.**

Ρώσίν Σε εύροιμεν, και απόρθητον τείχος, κεκτήμεθα εν περιστάσει, τη πρεσβεία Σου Θεοκυήτορ, πάντοτε λυτρούμενοι, κινδύνων και θλίψεων.

**Ωδή ς'. Της εορτής. Ο Ειρμός**

«Tήν θείαν, ταύτην και πάντιμον, τελούντες εορτήν οι θεόφρονες, της Θεομήτορος, δεύτε τας χείρας κροτήσωμεν, τον εξ αυτής τεχθέντα Θεόν δοξάζοντες».

Ο πάντα φέρων τω ρήματι, ευχής της των Δικαίων επήκουσε· διο στειρώσεως, λύσας την νόσον ως εύσπλαγχνος, την της χαράς αιτίαν τούτοις δεδώρηται.

Γνωρίσαι θέλων ο Κύριος, τοις έθνεσιν αυτού το σωτήριον, την Απειρόγαμον, νυν εξ ανθρώπων παρέλαβε, καταλλαγής σημείον και αναπλάσεως.

Ως οίκος ούσα της χάριτος, εν ω οι θησαυροί εναπόκεινται, της απορρήτου Θεού, οικονομίας Πανάχραντε, εν τω Ναώ μετέσχες της ακηράτου τρυφής.

Διάδημά σε βασίλειον, δεξάμενος Ναός Θεονύμφευτε, κατεφαιδρύνετο, και υπεχώρει τοις κρείττοσι, των προρρηθέντων βλέπων εν σοι την έκβασιν.

**Του Αγίου ο α’ . Την δέησιν, εκχεώ προς Κύριον**

Ενεύρου σε, ο αΐδιος Λόγος, δι' αυτόν πάσαν ιδέαν βασάνων, Μάρτυς σοφέ, υπομένοντα βλέπων, και δι' Αγγέλου θαρρείν σοι προσέττατε, Μερκούριε και μηδαμώς, των Τυράννων πτοείσθαι την ένστασιν.

Νενέκρωται, ο πολύμορφος όφις, και ποσί καταπατείται ωραίοις, του Αθλητού, και γενναίου οπλίτου· εθελουσίοις ορμαίς γαρ εχώρησε, προς βάσανα προς αικισμούς, και προς θάνατον δόξης ανάπλεων.

Ολόκληρον, τω Δεσπότη προσήξας, της καρδίας την προαίρεσιν Μάκαρ, και δι' αυτόν, υπομείνας στρεβλώσεις, ως νικητής παρ' αυτού εστεφάνωσαι· και τούτω νυν εν ουρανοίς, μετά πάντων Μαρτύρων παρίστασαι.

**Θεοτοκίον**

Συνέλαβες, τη φωνή του Αγγέλου, τον βουλής μεγάλης Άγγελον Κόρη, και εκ των σων, παναγίων αιμάτων, σεσαρκωμένον πανάμωμε τέτοκας, τον δείξαντα πάσι ζωής,

τας εισόδους δι' άφατον έλεος.

**Του Αγίου ο β’ . Τον Προφήτην Ιωνάν.**

Κυρίου ώφθης Μάρτυς, ενισχυθείς παρ’ Αυτού, μιμησάμενος καλώς, Αυτού το θείον πάθος, πρεσβεύεις υπέρ πάντων ημών, Μάκαρ Μερκούριε.

Οδόν του μαρτυρίου, διανύσας ακλινώς, εν μέσω του σταδίου, στρατιώτης ευκλεής Μερκούριε, Χριστού εδείχθης, αθλήσας άριστα.

Υπέρ Χριστού αθλήσας, καθυπέμεινας στερρώς, μαχαιρών την κέντησιν, πυρός δε κατάφλεξιν Μερκούριε, κάρας εκκοπήν, ώφθης πρεσβευτής ημών.

**Θεοτοκίον.**

Ρύσαι παναμώμητε, σαρκωθείς ο Κύριος, και παντέλειος Θεός, της κατάρας του Αδάμ, πάντας ημάς τους Σε Παρθένε, ορθώς δοξάζοντας.

**Κοντάκιον. Ήχος πλ. β’ . Την υπέρ ημών.**

Του αειφανούς αστέρος της Εκκλησίας, και πυρσοφαούς φωστήρος της οικουμένης, εν ωδαίς καταστέψωμεν, και ύμνοις την μνήμην την πανεύφημον, αυτού πιστώς τιμήσωμεν αξιοχρέως, προς ον συμφώνως βοήσωμεν· Μερκούριε Αθλητά, σώσον πάντας ημάς.

**Ο Οίκος.**

Ιδού εξέλαμψεν η φωσφόρος και φωταυγής θεία μνήμη του στερρού Αθλητού Μερκουρίου, Εκκλησίας του θεμελίου, πάντων τας όψεις και τας καρδίας καταυγάζουσα φέγγει τω ανεσπέρω. Περιχαρώς ουν φιλέορτοι δεύτε συνδράμωμεν την θείαν τούτου ημέραν, ως καλήν εορτήν ενιαύσιον τοις άσμασι, καταστέψωμεν ευλογούντες, υμνούντες τον Κύριον, τον την μνήμην αυτού δοξάσαντα τοις πέρασιν. Σώζοντα δε εκ συμφορών και θλίψεων παντοίων, τους μετ’ ευλαβείας προς τον Αυτού εκβοώντες Αθλητήν· Μερκούριε Αθλητά, σώσον πάντας ημάς.

**Συναξάριον**

Τη ΚΕ' του αυτού μηνός, Μνήμη του Αγίου Μεγαλομάρτυρος Μερκουρίου.

Ει και πατάσση Μερκούριε τω ξίφει, και νεκρόν εχθρόν συ πατάσσεις Κυρίου.

Ούτος, υπήρχεν επί Δεκίου και Ουαλλεριανού των βασιλέων, εκ γης Ανατολών, κατειλεγμένος τη στρατιά των Μαρτησίων, Γορδιανού τινός, το γένος Σκύθου, τυγχάνων υιός. Αριστεύσας δέποτε κατά των βαρβάρων, προοφθέντος αυτώ Αγγέλου, και θάρσος εμβάλοντος, την του Στρατηλάτου παρά του βασιλέως τάξιν λαμβάνει. Δια δε την εις Χριστόν ομολογίαν, παραστάς Δεκίω, μαχαίραις το σώμα κατατέμνεται, και επί τέσσαρσι πάλοις δεθείς, και υποκάτωθεν απτομένου πυρός, τοις οχετοίς των αιμάτων σβεννυμένου αικίζεται. Και κατά κεφαλής κρεμάται, λίθου βαρέος εξαρτηθέντος αυτού του τραχήλου. Και μετά τούτο φραγγελούται τετραφραγγέλω χαλκώ, και εν Καισαρεία της Καππαδοκίας αχθείς, την κεφαλήν αποτέμνεται. Ην δε ο Μάρτυς, ότε τους αγώνας υπέστη, ετών εικοσιπέντε, ευμεγέθης το σώμα, την όψιν ευπρεπής, την κόμην ξανθός, συνεπιπρέποντος αυτώ τη όψει, του κατά τας παρειάς ερυθήματος.

Τη αυτή ημέρα,  Μνήμη της Αγίας Μεγαλομάρτυρος Αικατερίνης.

Αικατερίνα, και σοφή και παρθένος· Εκ δε ξίφους, και Μάρτυς, ω καλά τρία!

Αύτη ην εκ πόλεως Αλεξανδρείας, θυγάτηρ Βασιλίσκου τινός, τούνομα Κώνστου, πάνυ ούσα ωραία, και τω κάλλει αμίμητος, υπερμεγέθης τη ηλικία, και τω σώματι

αστεία, ετών οκτωκαίδεκα. Αύτη πάσαν πάιδείαν ελληνικήν και ρωμαϊκήν, άκρως εγγυμνασθείσα, Ομήρου τε και Βιργιλίου του Ρωμαίων μεγίστου ποιητού, Ασκληπιού

τε και Ιπποκράτους και Γαληνού των ιατρών, Αριστοτέλους τε και Πλάτωνος, Φιλιστίωνός τε και Ευσεβίου των Φιλοσόφων, Ιαννή και Ιαμβρή των μεγάλων μάγων,

Διονυσίου και Συβίλλης, και όση ρητορική εφευρέθη τω κόσμω, ουμήν δε, αλλά και πάσαν λέξιν γλωσσών ,εμαθηκυία, εις έκπληξιν έφερεν, ου μόνον τους ορώντας αυτήν, αλλάγε και τους ακούοντας περί της φήμης και σοφίας και παιδείας αυτής. Δια δε την εις Χριστόν ομολογίαν, υπό του βασιλέως Μαξεντίου, πολλών βασάνων πείραν λαβούσα, την κεφαλήν αποτέμνεται, και τον του μαρτυρίου στέφανον δέχεται, παρά του Αθλοθέτου Χριστού, του αληθινού Θεού ημών.

Τη αυτή ημέρα, οι Άγιοι εκατόν πεντήκοντα Ρήτορες, οι δια της Αγίας Αικατερίνης πιστεύσαντες τω Χριστώ, πυρί τελειούνται.

Αι πριν πλάνης Ρήτορσιν ανδράσι στάσεις, Εις πυρ θανούσι, των στεφάνων ευρέσεις.

Τη αυτή ημέρα, η Αγία Μάρτυς Βασίλισσα, η γαμετή Μαξεντίου, ξίφει τελειούται.

Τμηθείσα θνητού σύζυγος Βασιλέως, Άφθαρτον εύρε νυμφώνα Βασιλέως.

Τη αυτή ημέρα, ο Άγιος Μάρτυς Πορφύριος, ο Στρατηλάτης, συν τοις διακοσίοις στρατιώταις, ξίφει τελειούνται.

Συν τω στρατώ σου Πορφύριε προς ξίφος Πρόθυμος ήκεις, οίά περ Στρατηλάτης.

Τη αυτή ημέρα, Μνήμη του Οσίου Πέτρου του Ησυχαστού.

Ησύχως βίου το πέλαγος ανύσας, Προς ησύχιον Πέτρε λιμένα φθάνεις.

Ούτος, εν τω Πόντω γεννηθείς παρ’ ευσεβών γονέων, επταετίαν πληρώσας συν αυτοίς, το λοιπόν της ζωής αυτού εν φιλοσοφία κατεδαπάνησεν. Εν Γαλατία μεν γαρ

πρώτον ήσκησεν, είθ’ ούτως ιστορίας ένεκα, την Παλαιστίνην κατέλαβεν, εκείθέν τε πανταχού προσευχόμενος, κατήχθη εις Αντιόχειαν. Και κελλίω τινί καθείρξας προσείρχεν εαυτώ, τω Θεώ αεί διαλεγόμενος, μηδέν άλλο εσθίων, πλην άρτου σταθμού τινος ολίγου δι’ ημερών δύω, και ολιγοστού ύδατος. Ούτος κατά δαιμόνων έλαβεν εξουσίαν, και γαρ τινα, τούνομα Δανιήλ, του δαίμονος ελευθερώσας, τούτόν τε κατηχήσας, ομόζηλον, και συνασκητήν πεποίηκε. Και οφθαλμούς πεπηρωμένους

υγείωσε, και νοσήματα διάφορα εθεράπευσε, και πολλά τα τούτου κατορθώματα, τα μεν ως γραφέντα, τα δε και εξ ακοής αδόμενα. Ούτος μέγας και υψηλός γενόμενος

εν τη Αντιοχέων πόλει, και τη ταύτης περιχώρω, και εννενήκοντα εννέα χρόνους διαρκέσας εν τω θνητώ σαρκίω τούτω, προς Κύριον εξεδήμησεν.

Τη αυτή ημέρα, οι Άγιοι εξακόσιοι εβδομήκοντα Μάρτυρες ξίφει τελειούνται.

Τέμνουσιν ανδρών εικάδας τριπλώς δέκα, Μεθ' ων και άλλους άνδρας επτάκις δέκα.

Ταις των Αγίων σου πρεσβείαις, ο Θεός ελέησον ημάς. Αμήν.

**Ωδή ζ'. Της εορτής. Ο Ειρμός**

«Ουκ ελάτρευσαν τη κτίσει οι θεόφρονες, παρά τον Κτίσαντα, αλλά πυρός απειλήν, ανδρείως πατήσαντες, χαίροντες έψαλλον· Υπερύμνητε, ο των Πατέρων Κύριος,

και Θεός ευλογητός ει».

Ιδού σήμερον, επέλαμψε τοις πέρασιν, έαρ ευφρόσυνον, καταφαιδρύνoν ημών, ψυχήν και διάνοιαν, και νουν τη χάριτι, η πανήγυρις, της Θεοτόκου σήμερον, μυστικώς ευωχηθώμεν.

Δορυφορείτωσαν, σήμερον τα σύμπαντα, τη Βασιλίδι Μητρί, ο ουρανός και η γη, Αγγέλων τα τάγματα, και των βροτών η πληθύς, και βοάτωσαν, εν τω Ναώ εισάγεται,

η χαρά και η λύτρωσις.

Ο του γράμματος, παρέδραμεν εξέλιπε, νόμος καθάπερ σκια, και αι της χάριτος, ακτίνες επέλαμψαν, εν τω Ναώ του Θεού, εισαχθείσης σου, Παρθενομήτορ Άχραντε,

εισαεί ευλογημένη.

Υποτέτακται, τω τόκω σου Πανάχραντε, ως Ποιητή και Θεώ, ο ουρανός και η γη, και τα καταχθόνια, και πάσα γλώσσα βροτών, ότι Κύριος, ομολογεί επέφανεν, ο Σωτήρ των ψυχών ημών.

**Του Αγίου ο α’ . Παίδες Εβραίων εν καμίνω**

Φέγγει της άνω φρυκτωρίας, αυγαζόμενος γενναίε Στρατιώτα, τους υμνούντάς σε νυν φωτίζεις μελωδούντας· Ευλογητός ει Κύριε, ο Θεός εις τους αιώνας.

Ύμνεις τον πάντων ευεργέτην, πυρακτούμενος τω ζήλω τούτου Μάκαρ, και πυρί αισθητώ, φλεγόμενος και μέλπων· Ευλογητός ει Κύριε, ο Θεός εις τους αιώνας.

Λίθοις προσάγοντες το σέβας, οι την αίσθησιν λιθώδη κεκτημένοι, λίθω Μάρτυς τον σον, βαρύνουσιν αυχένα, κραυγάζοντες Μερκούριε, ο Θεός ευλογητός ει.

Αίματι αίμα συγκεράσας, σου το τίμιον Δεσπότου φιλανθρώπου, κοινωνός των αυτού, εδείχθης παθημάτων, αναβοών Μερκούριε· Ο Θεός ευλογητός ει.

**Θεοτοκίον**

Τάξεις Αγγέλων καταπλήττει, μυστηρίου σου το βάθος Θεοτόκε· ο Θεός γαρ εκ σου, σαρκούμενος ωράθη· ω μελωδούμεν Πάναγνε, ο Θεός ευλογητός ει.

**Του Αγίου ο β’ . Η κάμινος Σωτήρ.**

Ίσταντο θείοι Άγγελοι άνωθεν χορεύοντες, θεόφρον Μερκούριε, ότε προθυμώτατα, τας κολάσεις υπέμεινας.

Ο Μάρτυς Μερκούριος, εκραύγαζον οι εν ουρανοίς, νυν ανέρχεται, άρατε ουν τας πύλας, και τούτον πάντες δεξώμεθα.

Υπέρ Χριστού ετμήθης Μερκούριε, και άτμητος τω Πνεύματι έμεινας, εν τη ενώσει Αυτού, του σε δοξάσαντος.

**Θεοτοκίον.**

Την γαλήνην την άνωθεν παράσχου μοι, τω νω και τη ψυχή Θεονύμφευτε, ταραττομένω αεί, περισπασμοίς υλικοίς.

**Ωδή η'. Της εορτής. Ης η Ακροστιχίς κατά αλφάβητον. Ο Ειρμός**

«Άκουε Κόρη Παρθένε αγνή, ειπάτω δη ο Γαβριήλ, βουλήν Υψίστου, αρχαίαν αληθινήν, γενού προς υποδοχήν, ετοίμη Θεού· δια σου γαρ ο αχώρητος, βροτοίς συναναστρέφεται· διο και χαίρων βοώ· Ευλογείτε, πάντα τα έργα Κυρίου τον Κύριον».

Άχραντον ναόν εν οίκω Θεού, προσάγουσα Άννα ποτέ, Boωσα έφη, εν πίστει τω Ιερεί, Γονήν την υπό Θεού, δοθείσαν καμoί, Δεδεγμένος νυν εισάγαγε, εν τω ναώ του Κτίστου σου, και χαίρων ψάλλε αυτώ· Ευλογείτε, πάντα τα έργα Κυρίου τον Κύριον.

Έφησεν ιδών τη Άννη ποτέ, εν πνεύματι ο Ζαχαρίας· Ζωής Μητέρα, εισάγεις αληθινήν. Ην περ τηλαυγώς οι Προφήται Θεού, Θεοτόκον προεκήρυξαν, και πως Ναός χωρήσει αυτήν; διο θαυμάζων βοώ· Ευλογείτε, πάντα τα έργα Κυρίου τον Κύριον.

Ικέτις Θεού κατέστην εγώ, αντέφησεν Άννα αυτώ· Καλούσα τούτον εν πίστει και προσευχή, Λαβείν της εμής ωδίνος καρπόν· Μετά τόκον δε το κύημα, προσάγειν τω

παρέχοντι· διο σκιρτώσα βοώ· Νόμιμον όντως το έργον εστίν, ο Ιερεύς έφη αυτή·

Ξένον δε πάντη, το πράγμα κατανοώ. Ορών την προσαγομένην εν οίκω Θεού, Παραδόξως υπερβαίνουσαν, τα Άγια τη χάριτι· διο και χαίρων βοώ· Ευλογείτε, πάντα

τα έργα Κυρίου τον Κύριον.

Ρώννυμαι έφη η Άννα αυτώ, μανθάνουσα άπερ λαλείς. Συνείς γαρ ταύτα τω Πνεύματι του Θεού. Τρανώς τα της Παρθένου εκήρυξας. Yποδέχου ουν την άχραντον, εν τω Ναώ του Κτίστου σου, και χαίρων ψάλλε αυτώ. Ευλογείτε, πάντα τα έργα Κυρίου τον Κύριον.

Φωσφόρος ημίν ανήψε λαμπάς, εβόησεν ο Ιερεύς. Χαράν μεγίστην εκλάμπουσαν εν Ναώ. Ψυχαί Προφητών συνευφραινέσθωσαν. Ως παράδοξα θεώμεναι, τελούμενα εν οίκω Θεού, και εκβοάτωσαν νυν. Ευλογείτε, πάντα τα έργα Κυρίου τον Κύριον.

**Του Αγίου ο α’ . Ο αυτός**

Των Αθλητών προσθήκην σε, ο χορός υπεδέξατο, καθωραϊσμένον, και φαιδρόν γενόμενον, σεπταίς ωραιότησι, των υπερτίμων άθλων σου, και της ευσεβούς σου, και

σεπτής μαρτυρίας, και νυν βοάς απαύστως· ιερείς ευλογείτε, λαός υπερυψούτε, Χριστόν εις τους αιώνας.

Ευσεβοφρόνως ένδοξε, τον αγώνα διήνυσας, και γενναιοφρόνως, τον εχθρόν κατήσχυνας· και νίκην ουράνιον, ως νικητής αράμενος, ταις Αγγελικαίς, νυν συναγάλλη χορείαις· μεθ' ων βοάς απαύστως· ιερείς ευλογείτε, λαός υπερυψούτε, Χριστόν εις τους αιώνας.

Τελειωθείς πανόλβιε, δια ξίφους Μερκούριε, και επιτυχών, του προκειμένου τέλους σοι, την γην μεν τοις αίμασι, τοις εκχυθείσιν ήρδευσας, το δε νικηφόρον, και μακάριον σώμα, λευκότερον χιόνος, εναπέδειξας ψάλλων· Λαός υπερυψούτε, Χριστόν εις τους αιώνας.

**Θεοτοκίον**

Ως της ημών υπάρχουσαν, αναπλάσεως Άχραντε, άπαντες αιτίαν, οι πιστοί υμνούμέν σε· Θεόν γαρ παναίτιον, υπέρ αιτίαν τέτοκας, τον την συντριβείσαν, τη κακία εικόνα, οικεία ευσπλαγχνία, αναπλάσαντα μόνη, υπερευλογημένη, και κεχαριτωμένη.

**Του Αγίου ο β’ . Ύμνον σοι προσφέρομεν.**

Όλος λάμψας Μερκούριε, σοις άθλοις, και καταυγάζεις την Εκκλησίαν, πάντων των Ορθοδόξων, τω φωτί της αγάπης, Χριστού του Παντάνακτος.

Υπέρμαχος γέγονας του Δεσπότου, εν ασθενεία σαρκός καθείλες, τυράννους Μερκούριε, ευλογείτε πάντα τα έργα, κραυγάζων τον Κύριον.

Σκάμματα διήνυσας πανεύφημε, μέγας Αθλοφόρος γεγένησαι, ως επόθεις Άγιε, της ουρανίου δόξης, μετέχεις εις τους αιώνας.

**Θεοτοκίον.**

Άχραντε Θεοτόκε, τον καύσωνα της ταλαιπώρου μου ψυχής σβέσον, τη θεία Σου χάριτι, και παράσχου μοι Κόρη, γνησίαν εν πάσι μετάνοιαν.

**Ωδή θ'. Της εορτής. ης η Ακροστιχίς, κατ' αλφάβητον αντιστρόφως.**

**Μεγαλυνάριον**

Άγγελοι την Είσοδον της Πανάγνου, ορώντες εξεπλήττοντο πως η Παρθένος εισήλθεν, εις τα Άγια των Αγίων.

**Ο Ειρμός**

«Ως εμψύχω Θεού κιβωτώ, ψαυέτω μηδαμώς χειρ αμυήτων, χείλη δε πιστών, τη Θεοτόκω ασιγήτως, φωνήν του Αγγέλου αναμέλποντα, εν αγαλλιάσει βοάτω· Όντως ανωτέρα πάντων, υπάρχεις Παρθένε αγνή».

Άγγελοι την Είσοδον της Πανάγνου, ορώντες εξεπλήττοντο, πως μετά δόξης εισήλθεν, εις τα Άγια των Αγίων.

Ως υπέρλαμπρον Θεοτόκε αγνή, Ψυχής το καθαρόν έχουσα κάλλος· Χάριτος Θεού δ' εμπιπλαμένη ουρανόθεν· Φωτί αϊδίω καταυγάζεις αεί, τους εν ευφροσύνη βοώντας·

Όντως ανωτέρα πάντων, υπάρχεις Παρθένε αγνή.

Άγγελοι την Είσοδον της Παρθένου, ορώντες εξεπλήττοντο, πως παραδόξως εισήλθεν, εις τα Άγια των Αγίων.

Υπερίπταται Θεοτόκε αγνή Το θαύμά σου την δύναμιν των λόγων· Σώμα γαρ εν σοι κατανοώ υπέρ λόγον, Ροής αμαρτίας ανεπίδεκτον· όθεν ευχαρίστως βοώ σοι· Όντως

ανωτέρα πάντων, υπάρχεις Παρθένε αγνή.

 Άγγελοι και άνθρωποι της Παρθένου, την Είσοδον τιμήσωμεν, ότι εν δόξη εισήλθεν, εις τα Άγια των Αγίων.

Παραδόξως προδιετύπου Αγνή, ο Νόμος σε σκηνήν και θείαν στάμνον, Ξένην κιβωτόν, και καταπέτασμα και ράβδον, Ναόν ακατάλυτον, και πύλην Θεού· Όθεν εκδιδάσκει σοι κράζειν· Όντως ανωτέρα πάντων, υπάρχεις Παρθένε αγνή.

Άγγελοι την Είσοδον της Παρθένου, ορώντες κατεπλήττοντο, πως θεαρέστως εισήλθεν, εις τα Άγια των Αγίων.

Μελωδών σοι προεκελάδει Δαυΐδ, Λαλών σε θυγατέρα Βασιλέως, Κάλλει αρετών, εκ δεξιών παρισταμένην, ιδών του Θεού πεποικιλμένην σε· όθεν προφητεύων εβόα· Όντως ανωτέρα πάντων, υπάρχεις Παρθένε αγνή.

Άγγελοι σκιρτήσατε συν Αγίοις, Παρθένοι συγχορεύσατε· η γαρ Θεόπαις εισήλθεν, εις τα Άγια των Αγίων.

Θεοδόχον προθεωρών Σολομών, Ηνοίξατο σε πύλην Βασιλέως, Ζώσάν τε πηγήν εσφραγισμένην, Εξ ης το αθόλωτον ημίν προήλθεν, ύδωρ τοις εν πίστει βοώσιν· Όντως ανωτέρα πάντων, υπάρχεις Παρθένε αγνή.

Άγγελοι και άνθρωποι την Παρθένον, εν ύμνοις μεγαλύνομεν· θεοπρεπώς γαρ εισήλθεν, εις τα Άγια των Αγίων.

Διανέμοις των χαρισμάτων την σην, Γαλήνην Θεοτόκε τη ψυχή μου, βρύουσα ζωήν, τοις σε τιμώσι κατά χρέος, Αυτή περιέπουσα και σκέπουσα, και διατηρούσα βοάν σοι· Όντως ανωτέρα πάντων, υπάρχεις Παρθένε αγνή.

**Του Αγίου ο α’ . Έφριξε πάσα ακοή**

Ιχώρες νυν μαρτυρικοί, ευωδίαν αναπέμπουσι χάριτος, και τα δυσώδη ημών, αρρήτω λόγω, πάθη διώκουσιν, αναπηγάζει τα οστά, ιάσεων νάματα, και καταρδεύει ψυχάς,

των υμνούντων τα αυτών προτερήματα.

Ως μέγαν πύργον της Χριστού, Εκκλησίας ιερώς σε γεραίρομεν, ως στύλον άσειστον, ως τείχος Μάρτυς, όντως απόρθητον, ως στρατιώτην δυνατόν, Θεού του Παντάνακτος, ως καθαιρέτην εχθρών, ως φωστήρα νοητόν και παγκόσμιον.

Σύνδρομον Άγγελον φωτός, προς την άθλησιν θεόφρον κεκλήρωσο· όθεν στρεβλούμενος, και ταις λαμπάσιν υποκαιόμενος, και συγκοπτόμενος δεινώς, και ξίφει τεμνόμενος, ουκ εδειλίασας, Αθλοφόρε του Χριστού γενναιότατε.

Ημέρα πλήρης φωτισμού, ευφροσύνης και χαράς ημίν έλαμψεν, η θεία μνήμη σου, τοις σε τιμώσι, Μάρτυς Μερκούριε· εν η μνημόνευε ημών, των μνημονευόντων σου,

και χαλεπών πειρασμών, και κινδύνων και παθών ημάς λύτρωσαι.

**Θεοτοκίον**

Φώτισον πύλη του φωτός, την τυφλώττουσαν ψυχήν μου τοις πάθεσι, και πονηροίς λογισμοίς, αμαυρωθείσαν και κινδυνεύουσαν, και εξελού με πειρασμών, κινδύνων και θλίψεων, ίνα δοξάζω σε, την ελπίδα των πιστών και κραταίωμα.

**Του Αγίου ο β’ . Την Ζωοδόχον Πηγήν.**

Θεία ισχύς σοι εδόθη Μερκούριε παρά Χριστού, εν καιρώ των αγώνων σου, όθεν κατενίκησας, του εχθρού την δύναμιν, και των μελών ταις τομαίς εγκαρτερήσας, τροπαιοφόρος Χριστώ ανελήλυθας.

Λαμπρώ στεφάνω θεόφρον κοσμούμενος, και τοις Ασωμάτοις συναυλιζόμενος, συν αυτοίς ικέτευε, Μερκούριε ένδοξε, υπέρ των πίστει και πόθω ανυμνούντων, την ιεράν

και πανένδοξον μνήμην σου.

Ο εκ Θεού δεξάμενος την έλλαμψιν, και τον ζήλον παρ’ Αυτού κομισάμενος, των Μαρτύρων το κλέος, και Αγγέλων η δόξα, Μερκούριος ο κλεινός Μεγαλομάρτυς, ανευφημείσθω ενθέοις εν άσμασιν.

 Υπέρ Χριστού μέχρις αίματος Άγιε, αντικατέστης εχθροίς τοις διώκουσιν, όθεν αεί πρέσβευε, δούναί μοι την άφεσιν, των αμετρήτων Μερκούριε σφαλμάτων, και την παρούσάν μου αίνεσιν πρόσδεξαι.

**Θεοτοκίον.**

Σαρκί Αγνή τον Θεόν εσωμάτωσας, εκ της αράς τον Αδάμ εκλυτρούμενον, μόνη Παντευλόγητε, όθεν καμέ λύτρωσαι, εκ της πικράς του βελίαρ τυραννίδος, ίνα υμνώ

Σε αεί υπερύμνητε.

**Εξαποστειλάριον . Γυναίκες ακουτίσθητε.**

Η Εκκλησία Άγιε, πανηγυρίζει χαίρουσα, την φωτοφόρον σου μνήμην, ασματικώς σε τιμώσα, ως Αθλητήν λαμπρότατον, και Μάρτυρα αήττητον, Χριστού του Παντοκράτορος, Ον δυσώπει Μερκούριε, διδόναι κόσμω ειρήνην.

**Έτερον. Του Αγίου. Εν Πνεύματι τω Ιερώ.**

Τας παρατάξεις των εχθρών, και δαιμόνων τα θράση, εις τέλος κατηδάφισας, και στέφος εδέξω, Μερκούριε μακάριε, εκ χειρός του Κτίστου σου, ως Μάρτυς της αληθείας· διασώζεις δε πάντας, εκ παντοίων θλιβερών, σκανδάλων του αλλοτρίου.

**Της εορτής, όμοιον**

Του Ιερού σε σήμερον, Θεοτόκε Παρθένε, δέχεται τα ενδότερα, χερσίν Αρχιερέως, εν οις τριών από χρόνων, έως δύο και δέκα, διέμεινας τρεφομένη, χερσί θείου Αγγέλου, ως αγία κιβωτός, του πάντα τεκτηναμένου.

**Αίνοι. Της εορτής. Ήχος α'. Των ουρανίων ταγμάτων**

Λαμπαδηφόροι παρθένοι την Αειπάρθενον, φαιδρώς οδοποιούσαι, προφητεύουσιν όντως, εν Πνεύματι το μέλλον· ναός γαρ Θεού, η Θεοτόκος υπάρχουσα, προς τον ναόν μετά δόξης Παρθενικής, νηπιόθεν εμβιβαζεται.

Επαγγελίας αγίας, και ο καρπός ευκλεής, η Θεοτόκος όντως, ανεδείχθη τω κόσμω, ως πάντων υπερτέρα· η ευσεβώς, προσαγομένη εν οίκω Θεού, την προσευχήν των τεκόντων αποπληροί, συντηρουμένη θείω Πνεύματι.

**Και του Αγίου, όμοια.**

Τον Αθλοφόρον τον θείον Μάρτυν Μερκούριον, τον μιμητήν του πάθους, του Δεσπότου των όλων, το μέγα Εκκλησίας της του Θεού, ανυμνήσωμεν στήριγμα, ίνα πρεσβεύει απαύστως δούναι ημίν, σωτηρίας τα αιτήματα.

Αξίως Μάρτυς αθλήσας Χριστού τω έρωτι, οφρύν την μαινομένην, της απάτης καθείλες, Μερκούριε τρισμάκαρ μαρτυρική, και γενναία ενστάσει σου, και των στεφάνων της δόξης εν ουρανοίς, ηξιώθης αγαλλόμενος.

**Δόξα. Ήχος β’ .**

Δεύτε φίλαθλοι, των Αθλητών το καύχημα, Μερκούριον τον θείον ύμνοις τιμήσωμεν. Ούτος γαρ τη πυρά παραδοθείς, και στερρώς εγκαρτερήσας, της κεφαλής την αποτομήν, τω Θεώ το πνεύμα παρέδωκε, και διαμένον στέφος εκληρώσατο, όθεν δυσωπεί ο πολύαθλος, του ρυσθήναι κινδύνων, τους εν πίστει και πόθω, τελούντας την μνήμην αυτού.

**Και νυν ... Της Εορτής. Ήχος ο αυτός**

Σήμερον τω ναώ προσάγεται, η πανάμωμος Παρθένος, εις κατοικητήριον του παντάνακτος Θεού, και πάσης της ζωής ημών τροφού. Σήμερον το καθαρώτατον αγίασμα, ως τριετίζουσα δάμαλις, εις τα Άγια των Αγίων εισάγεται. Ταύτη εκβοήσωμεν ως ο Άγγελος· Χαίρε μόνη εν γυναιξίν ευλογημένη.

Δοξολογία Μεγάλη, και Απόλυσις

**ΕΙΣ ΤΗΝ ΛΕΙΤΟΥΡΓΙΑΝ**

Τα τυπικά, οι μακαρισμοί, και εκ των Κανόνων του Αγίου, η γ’ ωδὴ του α’ , και η στ’ του β’ .

Κοινωνικόν: Εις μνημόσυνον αιώνιον, έσται δίκαιος. Αλληλούϊα.

**Μεγαλυνάριον.**

Χαίροις των Μαρτύρων η καλλονή, και των Αθλοφόρων κλέος όντως περιφανές, χαίροις Εκκλησίας, το στήριγμα το μέγα, Μερκούριε προστάτα, των ανυμνούντων σε.

Η/Υ ΠΗΓΗ:

Voutsinasilias.blogspot.gr

http://voutsinasilias.blogspot.gr/2012/11/25.html